# KONTRAKT - SAMTALEGRUPPER

|  |  |
| --- | --- |
| **Kunde:** **Bedre Psykiatri Lokalafdeling**CVR nr.: Adresse:Postnr. og by: Herefter omtalt ”Bedre Psykiatri lokalafdeling” | **Terapeut:** **”Fulde navn”**CPR/CVR nr.: Adresse: Postnr. og by:Herefter omtalt ”Terapeuten” |
| **Bedre Psykiatri lokalafdelings kontaktperson:**Fulde navn: Telefon: Email:  | **Terapeutens kontaktoplysninger:**Telefon:Email: |

## BESKRIVELSE AF OPGAVEN

**Aftale om ret til løbende levering**

Denne kontrakt giver Terapeuten ret til løbende at levere de aftalte ydelser (mødegange i samtalegruppen), så længe samarbejdet består. Bedre Psykiatri giver dog ingen garantier for hvor mange ydelser, der købes i samarbejdets løbetid eller længden på samarbejdet. Bedre Psykiatri påtager sig ingen forpligtigelse til køb af et bestemt minimum af ydelser hos Terapeuten.

**Beskrivelse af samtalegrupper**

Opgaven indgår som en del af en projektbevilling fra Sundhedsministeriet ”Styrket støtte til pårørende.” Terapeutens udførsel af opgaver for Bedre Psykiatri lokalafdeling skal til enhver tid opfylde de betingelser og krav der følger af Bedre Psykiatris Retningslinjer for samtalegrupper, som er en del af det samlede koncept for projektets udførelse, medmindre andet udtrykkeligt fremgår af denne samarbejdsaftale. Retningslinjerne vedlægges som **bilag 1**.

Terapeuten påtager sig at stå til rådighed for Bedre Psykiatri lokalafdeling til levering af XXX mødegange, som afvikles i perioden dato-dato ved samtalegruppen i by.

Terapeutens opgave består i at afholde samtaleforløb for pårørende til mennesker med psykisk sygdom. Målet for forløbet er, at deltagerne får støtte og værktøjer til at mestre deres rolle som pårørende og gennem gensidig forståelse og sparring kan forebygge stress, depression og belastning. Gruppen for et samtaleforløb er en lukket gruppe med det angivne antal deltagere, som mødes det angivne antal gange i løbet af den angivne periode.

**Dokumentation**

Terapeuten skal leve op til samtlige betingelser og krav til dokumentation, som følger af Retningslinjerne, og skal føre sin dokumentation på en sådan måde, at Bedre Psykiatri er i stand til at opfylde sine dokumentationskrav i henhold til Retningslinjerne.

Såfremt Terapeuten ikke opfylder sin dokumentationspligt, udgør dette væsentlig misligholdelse af denne kontrakt. Terapeuten er ikke berettiget til at modtage betaling for ydelser og omkostninger, som ikke er dokumenteret på den måde, som er foreskrevet i denne kontrakt. Såfremt Bedre Psykiatri skriftligt har godkendt en bestemt metode for dokumentation, er denne metode dog tilladt.

Medmindre strengere dokumentationskrav fremgår af Retningslinjerne, skal dokumentation for møder altid som minimum indeholde følgende:

* Dato for afholdelse
* Antal deltagere
* Identifikation af samtalegruppe

Når der afholdes flere møder over en længere periode, skal hvert enkelt møde være dokumenteret individuelt, herunder som minimum med de straks ovenfor angivne oplysninger.

I tilfælde hvor notering af oplysninger om deltagere strider imod dansk lov eller de til enhver tid gældende fælles nordiske fagetiske principper for etik i psykologfaget, skal der ske anonymisering af personhenførbare oplysninger, hvorefter de resterende, lovlige oplysninger dokumenteres.

Dokumentation i henhold til dette punkt udgør et ”Pligtigt Dokument”.

**Målgruppe**

Målgruppen for grupperne er XX *(Forældre, voksne, pårørende*) til XX (*børn, unge, voksne, søskende, ægtefæller)* med psykisk sygdom.
*Eksempel: Målgruppen er pårørende forældre til unge med psykisk sygdom.*

**Rekruttering og tilmelding**

Bedre Psykiatri lokalafdeling er ansvarlig for rekruttering og tilmelding til samtalegruppen. Inden opstart vil Bedre Psykiatri lokalafdeling sørge for annoncering af samtalegruppen via sociale platforme, arrangementer og lign. Tilmelding sker gennem NemTilmeld, som Bedre Psykiatri lokalafdeling har adgang og rettigheder til. Hvis forløbet henvender sig til en bestemt gruppe pårørende, vil visitationen ske i samarbejde med Terapeuten, som vil sikre, at gruppen sammensættes hensigtsmæssigt i forhold til tema og målsætning.

For at gruppen kan startes, skal der være minimum være XX antal deltagere.

I tilfælde af for få tilmeldinger aftales det med Terapeuten, om samtalegruppen kan rykkes eller må aflyses helt.

**Lokale og afvikling**

Samtalegruppen finder sted i lokale XX. *Beskriv her om der åbnes af en frivillig, om der er fri adgang eller Terapeut får en nøgle.* Terapeuten er ansvarlig for at afholde og gennemføre samtalegruppen i henhold til den aftalte tidsramme, temaer og målgruppe. Der vil løbende være dialog mellem Terapeuten og Bedre Psykiatri lokalafdeling.

Terapeuten kan efter aftale med Bedre Psykiatri lokalafdeling få adgang til deltagernes kontaktoplysninger. Der skelnes mellem tre tilfælde, som giver anledning til forskellige forholdsregler (vælg mellem 1, 2 eller 3):

1. Terapeuten kommunikerer gennem en frivillig fra Bedre Psykiatri lokalafdeling, som kan kommunikere med deltagerne via NemTilmelds mailsystem.
2. Terapeuten modtager liste med deltagernes telefonnumre, men ikke mailadresser
3. Terapeuten modtager lister fra Bedre Psykiatri lokalafdeling både med mailadresser og telefonnumre.

I tilfældene 2 og 3 påtager terapeuten sig databehandleransvar, jf. Bedre Psykiatris retningslinjer for håndtering af data (Bilag 1).

Bemærk særligt, at ved valg af tilfælde 3 skal Bedre Psykiatri lokalafdeling foranledige, at der i landsorganisationen bliver oprettet en BP-mailadresse til Terapeuten. Terapeuten må kun anvende denne mailadresse i sin kommunikation med deltagerne.

Terapeuten forpligter sig til at slette alle data, når de ikke længere er relevante.

Hvis Terapeuten varetager kommunikationen med deltagerne, er denne forpligtet til at informere Bedre Psykiatri lokalafdeling, hvis der opstår ændringer i forløbet som f.eks. aflysninger, sygdom eller hvis en deltager frafalder.

I tilfælde af frafald af deltagere i løbet af samtaleforløbet skal Terapeuten orientere Bedre Psykiatri lokalafdeling. Ved stort frafald vil Bedre Psykiatri lokalafdeling vurdere, hvorvidt gruppen kan fortsætte eller må nedlægges.

Hvis en samtalegruppe nedlægges, betragtes denne kontrakt opsagt, og Terapeuten har alene krav på betaling for de faktisk leverede ydelser.

Ved evt. udarbejdelse af materiale til samtaleforløbet har Terapeuten rettighederne over dette. Sådant materiale udarbejdes af Terapeuten efter egen vurdering uden særskilt vederlag, idet betaling er indeholdt i Terapeutens almindelige honorar.

Terapeuten kan frit bruge almindelige faglige erfaringer eller know-how fra samtaleforløbet i andre sammenhænge under behørig iagttagelse af tavshedspligt.

**Deltagerevaluering**

Efter hver afholdt mødegang sender Terapeut en beskrivelse af tema og antal fremmødte deltagere til Bedre Psykiatris kontaktperson senest 10 hverdage efter mødets afholdelse. Beskrivelse af tema og antal fremmødte er et ”Pligtigt Dokument”.

Ved første og sidste mødegang vil Bedre Psykiatri lokalafdeling være til stede for at der gennemføres en systematisk evaluering af deltagernes udbytte af forløbet og generelle tilfredshed med henblik på at sikre forløbets opfyldelse af de fælles forventninger. Bedre Psykiatri stiller evalueringsmateriale til rådighed og sikrer en anonym indsamlingsprocedure.

Det forventes, at Terapeuten er loyal overfor Bedre Psykiatri – Landsforeningen for pårørende samt at Terapeuten respekterer og arbejder efter Bedre Psykiatris formål og værdigrundlag. Med underskrivelse af denne kontrakt giver Terapeuten tilsagn om, at vil agere som en god ambassadør for Bedre Psykiatri.

## VEDERLAG

**Priser**

Parterne har aftalt følgende priser:

|  |  |
| --- | --- |
| Ydelse | Pris (DKK, inkl. moms) |
| Gruppemøder – pris pr. gruppe, pr. møde | 0.000,00 |
| Kørsel, pr. km | indeholdt i ”Gruppemøder” |
| Evt forplejning efter aftale | Afregnes mod bilag efter sidste møde |

Vederlaget dækker alle udgifter forbundet med udførelse af opgaven, inkl. forberedelse, kørsel, materialer og andet.

*Eksempel:*

* *Der skal afholdes i alt 5 møde med to uger mellemrum.*
* *Hvert møde er prissat til kr. 2.000 inkl. moms.*
* *Samarbejdet ophører uden yderligere varsel efter afvikling af de 5 møder.*
* *Hvis alle mødegange afvikles, er Terapeuten berettiget til 5 x kr. 2.000, svarende til i alt kr. 10.000 inkl. moms.*

Alle priser er i danske kroner og inklusive moms, såfremt ydelsen er momspligtig.

Hvis andet ikke aftales, er honoraret personlig B-indkomst for Terapeuten.

Terapeuten er berettiget til vederlag pr. faktisk afholdt mødegang. Terapeuten er ikke berettiget til vederlag for mødegange, som ikke de facto afholdes, herunder planlagte eller budgetterede mødegange eller andre møder, som ikke afholdes.

Såfremt samarbejdet afsluttes tidligere end planlagt, er Terapeuten ikke berettiget til vederlag for de planlagte mødegange, som ikke blev afholdt.

**Opbevaring af Terapeutens personoplysninger**

Bedre Psykiatri lokalafdeling indsamler de personoplysninger om Terapeuten, der er nødvendige og relevante i forhold til opfyldelse af kontrakt jf. persondataforordningens art. 6, stk. 1, litra b: Navn, adresse, telefon, e-mail, cpr og konto nr.

Bedre Psykiatri lokalafdeling opbevarer oplysninger omfattet af bogføringsloven i overensstemmelse med reglerne i denne lovgivning. Hvis der er en saglig grund til at opbevare oplysninger i længere tid, kan dette ske.

Bedre Psykiatri lokalafdeling sletter Terapeuten s personoplysninger senest 5 år efter kontraktens ophør.

**Afregningsbilag – bilag 3**

Terapeuten sender Afregningsbilag for aftalt betaling. Korrekt udstedt Afregningsbilag er et ”Pligtigt Dokument”. Ethvert Afregningsbilag skal opfylde følgende krav for at være korrekt udstedt:

* Afregningsbilag skal angive dato for hver mødegang, som er indeholdt i samtalegruppen.
* Afregningsbilag skal angive stykprisen for hver mødegang, som er indeholdt i bilaget.
* Afregningsbilag skal angive en betalingsfrist på mindst 10 hverdage, medmindre kortere betalingsfrist er aftalt skriftligt mellem parterne.
* Afregningsbilag skal være dateret og angive Terapeutens oplysninger.
* Hvis afregningsbilaget indeholder udlæg for aftalt forplejning, skal bilag i form af kvitteringer for det indkøbte vedlægges.
* Afregningsbilag skal indeholde Terapeutens CPR-nummer samt oplysninger til brug for indbetaling til et almindeligt anerkendt dansk pengeinstitut. Der kan ikke kræves betaling i kontante midler.
* Hvis Terapeuten er momspligtig erhvervsdrivende, kan afregningsbilaget erstattes af en faktura, som dog skal indeholde tilsvarende oplysninger. De aftalte beløb er alle inkl. moms.

Medmindre andet er aftalt, fremsendes Afregningsbilag til Bedre Psykiatri lokalafdeling i PDF-format.

**Betaling**

* Medmindre andet er aftalt, sker afregning efter afslutning af forløbet og Bedre Psykiatri lokalafdelings modtagelse af samtlige pligtige dokumenter.
* Hvis Terapeuten varetager flere samtalegrupper, skal der i udgangspunktet udarbejdes én kontrakt pr. samtalegruppe.

**”Pligtigt Dokument”**

Materiale som i denne kontrakt er angivet som ”Pligtigt Dokument” skal være leveret til Bedre Psykiatri lokalafdeling, før der kan udbetales vederlag for det arbejde, som det pågældende materiale vedrører. Såfremt Terapeuten ikke har leveret et ”Pligtigt Dokument” til Bedre Psykiatri lokalafdeling, er Bedre Psykiatri lokalafdeling berettiget til at tilbageholde det forholdsmæssigt tilsvarende vederlag indtil det tidspunkt, hvor vederlaget tilsvarende ”Pligtigt Dokument” er modtaget hos Bedre Psykiatri lokalafdeling.

Såfremt et ”Pligtigt Dokument” ikke er modtaget hos Bedre Psykiatri lokalafdeling, senest 3 måneder efter skriftligt påkrav herom er kommet frem til Terapeuten, bortfalder Terapeutens krav på vederlag for den ydelse, hvortil det manglende ”Pligtigt Dokument” er knyttet.

**Sygdom og manglende tilslutning**

I tilfælde af kortvarig sygdom hos Terapeuten, afholdes det aftalte antal mødegange over en forlænget periode efter nærmere aftale med Bedre Psykiatri lokalafdeling – forudsat at dette er muligt inden for rammerne af Retningslinjerne. Der ydes kun honorar for de faktisk afholdte møder.

I tilfælde af sygdom hos Terapeuten, som medfører, at holdet må nedlægges eller skifte Terapeut, udbetales honorar proportionalt med det antal møder, som faktisk er afholdt.

I tilfælde af, at holdet må nedlægges undervejs i forløbet pga. manglende tilslutning, honoreres Terapeuten proportionalt med det faktiske antal afholdte møder. Bedre Psykiatri lokalafdeling afgør ensidigt, hvorvidt et hold skal nedlægges grundet manglende tilslutning.

I tilfælde af at samarbejdet afbrydes af øvrige årsager, som ikke grunder i Terapeutens misligholdelse af kontrakten, udbetales honorar proportionalt med det aftalte arbejde, som faktisk er udført.

**Modregning og tilbageholdsret**

Terapeuten kan ikke foretage modregning over for Bedre Psykiatri lokalafdeling, såfremt Bedre Psykiatri lokalafdeling bestrider den fordring, som Terapeuten kræver modregnet (modfordringen).

Terapeuten er ikke berettiget til at udøve tilbageholdsret (retention) over for Bedre Psykiatri lokalafdeling.

## OPSIGELSE

Hver part kan ensidigt opsige denne kontrakt skriftligt med XX måneders varsel til udgangen af en kalendermåned.

I tilfælde af opsigelse er Terapeuten berettiget til honorar proportionalt med det antal møder, som faktisk er afholdt.

Parterne aftaler i fællesskab mødeplan/aktivitetsplan for opsigelsesperioden. Hvis parterne ikke kan blive enige, gælder og binder i første række den mødeplan/aktivitetsplan, som er aftalt mellem parterne forud for opsigelsen. Findes der ikke en forudgående mødeplan/aktivitetsplan, som dækker opsigelsesperioden, skal aktivitetsniveauet i opsigelsesperioden svare til det gennemsnitlige aktivitetsniveau for samarbejdet forud for opsigelsen.

**Misligholdelse**

Ved væsentlig misligholdelse af denne kontrakt kan Bedre Psykiatri lokalafdeling opsige kontrakten og ethvert andet samarbejdsforhold mellem parterne med øjebliklig virkning.

Terapeuten er til hver tid forpligtet til at følge Retningslinjernes anvisninger i forhold til terapeutiske principper.

Såfremt Terapeuten pålægges sanktion af en offentlig tilsynsmyndighed eller dansk domstol, og sanktionen egnet til at skabe tvivl om Terapeutens egnethed eller renomme, anses dette for væsentlig misligholdelse.

## ANSVAR OG AFTALEFORHOLD

**Bevilling - Bedre Psykiatri**

Bedre Psykiatri er som modtager i henhold til projektbevillingen ansvarlig over for Sundhedsministeriet for overholdelse af projektbevillingens vilkår.

 **Terapeuten - Bedre Psykiatri** lokalafdeling

Terapeuten er ansvarlig over for Bedre Psykiatri lokalafdeling for den ydelse, som Terapeuten har påtaget sig at levere til Bedre Psykiatri lokalafdeling, eller til deltagerne efter opdrag fra Bedre Psykiatri lokalafdeling.

Terapeuten er ekstern leverandør, og er således ikke repræsentant for eller ansat hos Bedre Psykiatri. Terapeuten skal opfylde de krav, som Bedre Psykiatri lokalafdeling rimeligvis stiller som opdragsgiver og med henblik på overholdelse af Retningslinjerne. Bedre Psykiatri lokalafdelings instruktionsbeføjelse er således generel, og Terapeuten er derfor en selvstændigt virkende tredjemand.

Terapeuten er blevet gjort bekendt med Retningslinjerne. Terapeuten erklærer ved sin underskrift af denne kontrakt, at Terapeutens kompetencer er tilstrækkelige til at opfylde vilkårene i Retningslinjerne.

Såfremt Retningslinjerne ikke overholdes, og dette skyldes forhold som Terapeuten har ansvaret for, da har Terapeuten væsentligt misligholdt denne kontrakt. Ved et forsætligt brud på kontrakten kan Bedre Psykiatri holde Terapeuten ansvarlig for ethvert tab, direkte såvel som indirekte, som Bedre Psykiatri måtte lide på baggrund af Terapeutens ansvarspådragende handlinger eller undladelser.

**Deltagere i kursusforløb**

Terapeuten er som udførende fagperson ansvarlig for afviklingen af det enkelte møde. Bedre Psykiatri stiller udførlige Retningslinjer til rådighed for Terapeuten, som skal danne grundlag for afvikling af møderne. Terapeuten forventes at besidde de nødvendige psykologiske kompetencer til at varetage forløb med samtalegrupper under terapilignende rammer. Deltagerne i samtalegrupper for pårørende er som oftest i en særlig udsat position, og det er derfor en specifik opgave for Terapeuten at sikre en respektfuld og tryg dialogform i samtalegruppen.

I tilfælde af klager fra deltagere, formidles der kontakt mellem klager og Bedre Psykiatri lokalafdeling, der indleder dialog mellem klager og terapeut med henblik på at afdække problemstillingen´, samt afgøre om det giver anledning til ændringer i måden gruppemøder afvikles på.

## AFSLUTTENDE BESTEMMELSER

**Kontraktens fuldstændighed**

Parterne bekræfter hver især ved deres nedenstående underskrift, at denne kontrakt, inklusive bilag udtrykkeligt angivet i kontraktens tekst, udgør parternes samlede og udtømmende aftale omkring samarbejdet.

Ingen af parternes standardvilkår, handelsbetingelser, korrespondance, eller andet materiale som ikke er medtaget i denne kontrakt, er gældende. Dette betyder blandt andet, at Terapeutens evt. overenskomstforhold eller handelsbetingelser ikke er gældende mellem parterne.

**Ingen accept eller afkald**

Såfremt Terapeuten misligholder denne kontrakt, og Bedre Psykiatri lokalafdeling ikke gør misligholdelse gældende over for Terapeuten, skal dette ikke anses for accept eller tilladelse til i fremtiden at fortsætte den handling, som gav anledning til misligholdelsen.

Ligeledes skal Bedre Psykiatri lokalafdelings manglende påtale af misligholdelse ej heller anses for opgivelse af retten til at påtale misligholdelsen, medmindre den manglende påtale strækker sig over en så lang tid, at dette efter dansk rets almindelige regler vil udgøre retsfortabende passivitet.

**Lovvalg og værneting**

Parterne er enige om, at denne kontrakt og ethvert afledt forhold mellem parterne er underlagt dansk ret med fravalg af dansk rets internationale privatretlige lovvalgsregler, og at værneting for enhver tvist skal følge de til enhver tid gældende almindelige regler i den danske retsplejelov.

**Bilag**

Bilag 1 Bedre Psykiatris retningslinjer for håndtering af data

Bilag 2 Afregningsbilag for honorar

# PARTERNES UNDERSKRIFTER

For Bedre Psykiatri For Terapeuten

[*indsæt by*], den [*indsæt dag, måned, år*] [*indsæt by*], den [*indsæt dag, måned, år*]

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

XXX, Bedre Psykiatri lokalafdeling [*indsæt navn på Terapeuten* ]